Colectivo Da Silva i Playback Maracas clausuren la quarta edició del Ressona
26 d’agost 2020

​![](/media/n4edsedw/73-colectivo-da-silva2723_c.jpg)  
  

Les bandes Colectivo Da Silva i Playback Maracas clausuraran la quarta edició del Ressona el pròxim divendres 28 d’agost al Ressona. A partir de les 22.30 hores, el públic podrà endinsar-se en l’atmosfera pop i electrònica d’estos dos grups, procedents de Granada i Barcelona, i que presentaran els seus recents treballs discogràfics.

El primer a pujar a l’escenari del Ressona serà Colectivo Da Silva, sinònim d’estiu, còctels i gorres vintage. El grup granadí ha viscut un creixement sense precedents des que guanyaren un concurs de bandes emergents a la seua localitat el 2018. Des d’eixe moment, les seues melodies són la banda sonora de Radio 3, però també de festivals com el BBK, el Low Festival o l’Òrbita de Granada. Amb _Vacaciones_, el seu primer àlbum, ret homenatge a mites nacionals, a la generació millenial i al turisme de sol i platja. A més, dediquen un himne a una de les icones turístiques més kitsch de la Comunitat Valenciana, Marina d’Or.

  
![](/media/katfckt4/73-playback-maracas-sonar-bcn-2017_c.jpg)  
  

Després, Playback Maracas farà que la nit dóne un gir de 180 graus amb un bon grapat de _loops_ i ritmes robotitzats que obligaran el públic a aixecar-se de les roques de Ciutat Vella. El duet barceloní presentarà temes del seu treball _Playback Maracas and The Electronic Moon Orchestra_, un disc que conté influències de quasi tots els gèneres existents. L’_indie_, el _house_, la cúmbia i inclús la psicodèlia s’agermanen per a acompanyar en cada directe a Eloi Martínez i Álex Pérez, els responsables del so únic i excèntric de Playback Maracas.

Una remor procedent del Mediterrani va acompanyar el públic del Ressona el passat divendres gràcies a DaSouza i Le Parody. Per una part, el quintet mallorquí va interpretar temes del seu nou disc, _Salsa agredolça_, un exemple de realisme màgic musical, i Sole Parody, és a dir, Le Parody, va exposar el seu univers electrònic-flamenc. 

  
![](/media/s32llcff/73-pmj_7709_c.jpg)  
  

L’organització del Ressona volia agrair el suport del públic durant esta edició del festival, marcada per la pandèmia. «**Si habitualment agraïm la participació a bandes i artistes, en esta ocasió no volíem deixar de reconéixer al protagonista absolut de cada divendres: el públic. Mil gràcies pel suport, la comprensió, la paciència i un comportament exemplar que permet continuar gaudint cada divendres de la música en directe, demostrant que la cultura no té per què estar renyida amb la nova normalitat**», han explicat des de l’organització del festival.

L’accés a l’últim concert del Ressona es farà de manera escalonada, per això l’organització recomana que el públic arribe al recinte amb el màxim d’antelació possible. A l’entrada de tots els espais hi haurà dispensadors de gel hidroalcohòlic i en tots els quals siga necessari s’habilitaran diferents accessos i eixides per no produir aglomeracions de persones.

Totes les actuacions del Ressona són gratuïtes i es realitzen als peus del Teatre Romà de Sagunt. Els horaris i els detalls de cada concert es poden consultar al web [https://ressona.es](https://ressona.es/). El festival compta amb la col·laboració de Sagunt Reviu i el suport de les regidories de Cultura i Turisme de l’Ajuntament de Sagunt, l'Institut Valencià de Cultura (IVC), Caixa Popular i empreses locals com Sagunto Distribución, Inmobiliaria Cortés, Taverna de la Serp, Restaurante Le Fou, A Cualquier Otra Parte o Adetursa (Associació per al desenvolupament turístic de Sagunt).

  
![](/media/ad4mw4ik/73-pmj_7763_c.jpg)![](/media/gnvav2wu/73-pmj_7967_c.jpg)  
_Actuacions de Da Souza i Le Parody divendres passat_

*   [](http://www.facebook.com/sharer.php?u=https://aytosagunto.es/va/actualitat/colectivo-da-silva-i-playback-maracas-clausuren-la-quarta-edicio-del-ressona/ "Facebook")
*   [](http://twitter.com/share?url=https://aytosagunto.es/va/actualitat/colectivo-da-silva-i-playback-maracas-clausuren-la-quarta-edicio-del-ressona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/colectivo-da-silva-i-playback-maracas-clausuren-la-quarta-edicio-del-ressona/ "Linked In")
*   [](mailto:?body=https://aytosagunto.es/va/actualitat/colectivo-da-silva-i-playback-maracas-clausuren-la-quarta-edicio-del-ressona/)